《奉陪知府内翰至卞山有诗五首》
宋代·程俱

卞维吴兴镇，杰出众山外。晴朝自生辉，韫玉见奇态。

新阡表南阳，独据山水会。青松三万本，已复出蓬艾。

灵泉发道左，天遣资灌溉。初无一线溜，泛滥欲浮芥。

披榛伫方空，馀浸忽可浍。清踰金沙泓，甘此中泠派。

朝涵卞峰云，暮作霅溪濑。岂惟供百须，旱岁亦多赖。

殷勤五大夫，随喜奉微盖。尝闻瑜瑾姿，德与君子配。

兹泉为人出，固是神所介。当令玉德名，相与流千载。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。